
GAMLE  SANGE 


VIGNET 

En  støvet  Bog  fra  længst  forsvundne  Aar  — 
min  egen  Haandskrift,  endnu  frisk  fra  Skolen. 
Som  ung  Student,  nys  sluppen  ud  i  Solen, 
jeg  sad  bag  Søndermarkens  gamle  Træer 
og  saae  de  gule  Blade  langsomt  falde. 

Omkring  mig  var  Oktobers  Gyldenskær, 
og  Somrens  Blod  randt  gennem  røde  Saar, 
og  søde  Minder  hørte  fjærnt  jeg  kalde. 

Jeg  finder  denne  Bog  i  modne  Aar  — 
en  Dag,  da  Blade  hvirvles  ned  og  falde, 
og  Livet  hvirvler  med  som  vissent  Løv. 
Jeg  aabner  den  —  ak,  dette  gamle  Støv  I 

Og  atter  bløder  samme  Minders  Saar, 
og  svagt  og  fjærnt  min  Ungdoms  Stemmer 

kalde  . . . 


GAMLE  SANGE 

(1885) 


I 

Det  var  Vaar,  og  jeg  sad  mellem  Buskene 

inde, 
blandt  harpixblinkende  Kviste, 
hvis  Knoppers  Rubiner"  briste 
og  aabnes  som  Blomster  for  Solen  og  For- 

aarets  Vinde. 

Og  Skaderne  skogred,  og  Krager  slog  ned  — 

en  hæs  og  vinterklædt  Skare  — 

men  Spurvene  med  deres  Kvidder  blev  ved, 

skønt  alle  Grene  var  bare. 

Og  Byens  Larm  døde  hen  i  et  Døn, 

en  Brænding,  der  fjærnt  løb  mod  Landet. 

En  Luftning  gik  gennem  Lunden  i  Løn, 

en  Luftning  med  Toner  blandet. 

Toner,  som  fanger  og  hilder  mit  Sind 

i  Drømme,  jeg  troede  var  glemte, 

Toner,  som  lokker  og  leder  mig  ind 

i  Sorger,  der  én  Gang  mig  stemte  . . . 


Jeg  vandred  en  Gang  hin  fjærne  Sti, 
som  slynger  sig,  solhvid  og  støvet  — 
der  risler  en  Bæk  under  Graner  forbi  — 
jeg  kender  det  ilende  Vands  Melodi  — 
det  gør  mig,  o  Gud,  saa  bedrøvet  . . . 

Saa  træder  det  tungt  ad  Vejen  hen, 
jeg  hører  en  skrattende  Stemme  — 
og  Drømmenes  Fugle  stryge  igen 
til  Landet,  hvor  de  har  hjemme. 
De  sidste,  susende  Vingeslag 
med  højrøstet  Tale  er  blandet  — 
det  plasker  med  Aarer  i  Vandet 
den  stille,  solvarme  Dag. 

Og  Dampe  stige  af  Jorden  frem, 
de  kaste  saa  fine  Skygger. 
Drømmenes  Fugle  er  længst  naaet  hjem, 
bag  Skyernes  Bræm, 

der  sejlende  Slotte  af  Snedun  og  Sølv  paa 
Himmelens  Silkeblaat  bygger. 


II 

Ak,  disse  Aftner!  Den  bløde  Luft 

de  sovende  Minder  vækker. 

Jeg  mærker  igen  den  muldfriske  Duft 

fra  Haven,  som  Skumring  dækker. 

Det  suser  i  Løvet,  og  Træerne  strækker 

de  sorte  Toppe  mod  Vestens  Luft, 

hvor  endnu  et  Sølvskær  dvæler, 

som  Mørkningen  langsomt  stjæler. 

Dér  lo  vi  og  leged  til  Duggf aidstid, 
til  tændt  sad  Stjærne  ved  Stjærne, 
og  Haven  omkring  os  var  maanehvid, 
og  Toner  tav  i  det  fjærne. 
Ad  Gaden  gik  lydende  Fodtrin  hjem  — 
vi  sad  endnu  og  fandt  Sange  frem  — 
ak  Gud,  hvor  jeg  hørte  dem  gærne! 


De  skrigende  Svaler  var  længst  til  Ro, 
saa  tav  tilsidst  vore  Sange. 
Saa  fulgtes  vi  hjemad  to  efter  to, 
mens  Dugg  faldt  i  grønne  Gange. 
Fjærnt  svandt  der  en  Lyd  i  Natten  bort, 
en  døende  Tone,  en  dæmpet  Akkord  — 
ak  Gud,  siden  da  er  Aarene  rundne  saa 

trøstesløs  mange ! 


III 

Solen  synker  i  Guldtaager  ned, 
violblaa  sig  Himlen  hvælver. 
Husene  staa  i  Skumr ingsf red, 
Lysenes  Spejlstriber  skælver. 

Himmelens  gyldne  og  bleggrønne  Brand 
slukner  udover  det  dunkle  Vand; 
Maanen  staar  som  et  Sølvskjold 
med  sortblaa  Emaillerand.  - 

Husenes  dunkle  Fagader  bygger 
hen  langs  Vandet  en  Mur  af  Skygger, 
stænger  det  klare  Fjærne. 
Vandene  tavse  og  blanke  staa, 
spejle  Himlens  mælkede  Blaa 
og  en  enlig,  en  sitrende  Stjærne. 

IV 

De  kaldte  paa  mig  med  Pinsedagsklokkers 

Klang, 
de  gamle,  landflygtige,  aldrig  forglemte 

Drømme. 
De  fulgte  mig  paa  min  ensomme  Foraarsgang, 
deres  sorgtunge  Øjne  var  midt  i  de  livslystne 

Strømme. 

De  kom  mod  Nat  og  stirred  mig  op  af  Blund, 
jeg  følte  i  Drømme  et  Strejf  af  to  varme 

Hænder. 
Der  var  bløde  Læber  over  min  ensomme 

Mund, 
og  over  mit  vaagnende  Hjærte  Længsel,  som 

aldrig  ender. 

Naar  Solen  sank  i  purpurforgyldte  Skyer, 
og  jeg  laa  i  det  høje  Græs,  som  næppe  sig 

rørte, 
og  stirred  mod  Vesthimlens  gyldne  Slotte  og 

Byer, 
og  over  de  fjærne  Vande  jublende  Stemmer 

jeg  hørte. 

Da  var  det,  som  kaldte,  langt  borte  i  brydende 

Nat, 
atter  og  atter  ved  Navn  mig  en  elsket  Stemme. 
Da  svulmed  mit  Hjærte,  som  skulde  det  briste 

brat, 
—  og  jeg  græd  i  det  kolde  Græs  paa  en  Kyst, 
hvor  jeg  ikke  var  hjemme. 


Det  lyser  og  glimter  i  Skovens  Dyb, 
med  Orgelrøst  Granerne  bruser. 
Det  smutter  om  Foden  med  raslende  Kryb, 
og  Bøgene  højt  oppe  suser. 

De  vilde  Duer  synger  en  Sang, 
en  Sang,  som  saa  godt  jeg  kender. 
De  blanke  Buske  spærre  min  Gang 
med  bløde,  bedende  Hænder. 

De  blinkende  Blade  paa  mig  se 
og  trænge  mig  dybt  i  Sinde, 
de  ensomme  Blomster  nikke  og  le 
i  Kratskovens  Skygger  inde. 

Det  kvidrer  til  mig  fra  hvert  et  Træ  — 
en  Gren  mig  ved  Haanden  fatter. 
Der  rasler  Fodtrin  bag  Buskens  Læ 
og  svinder  med  gækkende  Latter. 

Jeg  jager  af  Sted  i  panisk  Gru  — 
men  midt  i  de  vildede  Tanker 
min  evige  Længsel  mig  rinder  i  Hu: 
Hvor  du  vel  i  Verden  vanker? 

Af  det  Dybe  2 

VI 

Der  flyver  en  Fugl  højt  oppe 

bag  Skyer  næsten  i  Gem, 

den  flyver  ud  over  Landet, 

mod  Skoven,  som  skjuler  dit  Hjem. 

Det  varme,  ensomme  Solskin 
blinker  i  Skovslettens  Straa 
og  lyser  i  dunkle  Dybder 
paa  Bøgestammernes  Graa. 

Og  Guldsmed  og  Sommerfugl  flagre 
og  svirre  i  Sol  forbi; 
forglemmigejskjulte  Kilder 
risler  en  ren  Melodi. 

Det  fløjter  langt  borte  i  Skoven, 
jeg  ligger  bag  Bregner  i  Gem. 
Der  flyver  en  Fugl  højt  oppe, 
ud  over  imod  dit  Hjem. 

VII 

Dybt  i  Skoven  er  der  stille  — 
dunkel,  dufttung  Drømmestilhed. 
Kun  en  Kvidren,  kun  en  Trille 
og  en  Solsortfløjtes  Mildhed. 

Duen  kurrer,  angst  og  ene. 
Hør  —  den  fjærne  Tordens  Duren 
og  et  Sus  igennem  Grene 
som  et  Gys  af  Alnaturen. 

Vinden  tier,  Solen  svinder. 
Alting  venter,  alt  er  stille. 
Ikkun  Droslens  Trille  rinder 
som  en  uforstyrret  Kilde. 


2* 

MAJ 

I 

Langt  ind  er  lyst  — 

blegt  brunt,  let  grønt,  svagt  graat  — 

let  Sol  og  fine  Skygger, 

og  skyhvidt  himmelblaat 

sig  Himlens  Kuppel  bygger. 

Og  mod  det  Hvide,  mod  det  Blaa 

de  brune  Kroners  blinkende  Knopper  staa. 

Let  Blæst,  lun  Luft, 

og  Fuglekvider  og  Fuglefløjt. 

Fra  Skovens  visne  Bund  en  mulden  Duft, 

og  op  af  Skovens  Bund,  om  Træets  Rod, 

de  første  milde  Blomster  for  min  Fod. 

Men  haanligt  skriger  Kragen,  hæst  og  højt . . . 

Snart  hvirvler  Sne,  hvor  Anemonen  stod. 

II 

I  Lysdis  ligger  Landet, 

lysgrønt  af  Rug,  lysslørt  af  Sol  og  Dis, 

og  lyshvidt  randet 

staar  Himlen,  fejet  blaa  af  Morgnens  Bris. 

En  Morgenstund 

saa  klar  og  ren,  saa  køl  og  frisk  og  fager. 

Med  Dugg  i  Blomstergrund 

staar  Grøft  og  Eng  og  Ager. 

Og  højt  i  Himlen  trilrer  Lærkesangen  . . . 
Nu  er  det  Tid  for  hver  en  Vinterfangen 
at  vandre  ud,  hvor  Fluer  sommersumme 
—  de  summer  lidt  og  tier,  summer  atter 
og  lavt  langs  Jorden  Humlebier  brumme, 
og  Fuglekvidret  perler  som  en  Latter. 

Blaa,  ak  saa  blaa, 

saa  blid  og  blaa,  saa  lysende,  saa  blaa 

staar  Himlen  bag  den  nysudsprungne  Bøg, 

bag  Bøgeskoven  hen  langs  Markens  Rand, 

og  hvide  Skyer  i  svage  Striber  staa 

som  Strømme  i  et  Vand, 

som  Strimer  i  Sne,  som  Mælkevejens  Røg  — 

og  bag  mig  som  et  Ur,  jeg  hører  slaa, 

kukker  en  Gøg. 

Ak,  denne  stille,  sagte  Hjærtefryd 

ved  Foraarsluft,  ved  Lys  og  Fuglelyd  — 

du  føler  den  —  men  hvo  kan  den  forstaa  ? 


III 

Lyd  i  den  lyse  Bøgesal 

af  Børnestemmer  og  Hanegal. 

Raab  og  Latter  blandt  lyse  Bøge 

af  Børn,  der  Bukkar  og  Blomster  søge. 

Græsset  staar  højt  og  fuldt  af  Sol, 
fuldt  af  Skovstjerne  og  Viol. 

Der  gaar  en  Sti  gennem  Skoven  hen  — 
jeg  maa  den  vandre  en  Gang  igen. 

Der  gaar  en  Skovsti  fra  Led  til  Led, 
saa  silkeblankt  bøjer  sig  Løvet  ned. 

Bøjer  sig  blødt  og  sænker  sig  tyst. 
Hvor  er  her  stille  og  svalt  og  lyst! 

Du  lyse  Skov  fra  min  Foraarstid  — 
hvo  gør  mig  atter  barneblid 

og  barnestille  og  barneren 

som  Græssets  Blomster  og  Bøgens  Gren? 


HIMMELBLAAT 


Blaa  som  et  Hav  er  Himlen 
med  Flaader  af  hvide  Skyer. 
Mit  Øje  følger  med  Vrimlen 
af  Sejl,  der  sagtelig  flyer. 

Blaa  som  et  Hav  er  Himlen 

med  Skyer  som  Revler  af  Sand  — 

skinnende  hvide  Strimler, 

der  strækker  sig  hen  under  Land. 

Blaa  som  et  Hav  er  Himlen, 
Blaavand  uden  Grænse  og  Grund. 
Jeg  stirrer  og  synker  med  Svimlen 
i  blaanende  Blaat  uden  Bund. 

SOMMER 


I 

I  Middelhavet,  i  de  dybe  Vande, 

en  Musling  boer,  hvoraf  en  Farve  vindes, 

det  kosteligste  Farvestof,  som  findes. 

Og  naar  den  løftes  op  til  Dagens  Lande, 
forbløder  den,  og  mens  den  gaar  til  Grunde, 
der  strømmer  Purpur  af  dens  Dødsensvunde. 

En  Digters  Sjæl  i  Tavsheds  Dybder  boer, 
og  skal  hans  Tanke  finde  Form  i  Ord, 
maa  haarde  Hænder  martre  ham  til  Døde, 
saa  Hjærtet  kan  i  Purpur  sig  forbløde. 

II 

Stille,  Granskoven  tier, 
kun  Fluernes  stadige  Summen  — 
det  er  i  den  dybe  Forstummen 
Mindernes  Melodier. 

Disse  Gange  af  Sand,  disse  Stammer, 
og  Duften  af  Harpix  og  Naale, 
og  Tykningens  mosklædte  Skaale, 
og  Solskinnets  Pletter  og  Flammer. 

Ak,  Minder  om  døde  Dage, 
Begyndelsens  henfarne  Tider ! 
Granskov,  Granskov  —  jeg  lider 
som  den  Gang  for  længe  tilbage! 

Granskov,  i  dit  Dyb  jeg  mig  gemmer; 
ind  under  de  hængende  Grene 
vil  jeg  skjule  mig  og  være  ene 
og  lytte  til  Tavshedens  Stemmer. 

III 

Ene  er  du  her  —  men  uden  Fred. 
Stilhed,  Stilhed  er  her  —  men  ej  Lykke. 
Vi  kan  dulme,  svale,  skærme,  skygge, 
men  vi  hører  til  paa  Tidens  Bred. 

Tiden  er  det  aldrig  tømte  Kar  — 
øs  kun  evigt,  evigt  skal  du  tørste! 
Lide  skal  du,  længes  som  hin  første 
Dag,  du  under  Skovens  Skygger  var. 

Som  en  Strøm  af  Lava  Livet  brænder. 
Stakkels  du,  som  øste  af  dens  Guld! 
Strømmen  rinder,  lige  rød  og  fuld, 
Slakken  slukkes  mellem  dine  Hænder. 

IV 

Hvad  hjælper  de  lønligste  Minder, 
jeg  dybest  i  Granskoven  finder? 
Hvad  hjælper  min  henfarne  Kvide 
for  alt,  som  jeg  endnu  maa  lide? 
Den  Luft,  som  i  Granerne  suser, 
ej  løfter  den  Sten,  der  mig  knuser. 

Vé  over  hver  Sjæl  uden  Styrke, 
som  vandrer  sin  Livsvej  i  Mørke, 
vé  over  de  lysrædde  Sjæle, 
der  vil  sig  for  Solskinnet  fjæle 
og  knæler  paa  Skovmossets  Puder 
for  gamle,  afmægtige  Guder! 

Min  Gud,  om  jeg  havde  Dig  funden, 
før  Ungdommens  Tid  var  udrunden, 
da  skulde  for  Klage  og  Kære 
der  stige  en  Sang  til  Din  Ære. 
Men  vilde  Du  mig  i  det  Dybe, 
og  lod  Du  blandt  Krybet  mig  krybe, 
saa  giv  mig  omsider  at  stige 
med  vaklende  Fjed  mod  Dit  Rige! 

Børnene  leger  ved  Skovens  Bræm, 
bygger  sig  Huse  af  Sand. 
Inde  i  Skoven,  tilbage  og  frem, 
vandrer  en  ensom  Mand. 

Solen  synker,  der  bliver  kaldt: 
„Børn,  det  er  sent,  kom  ind!" 
Hvor  Solens  de  sidste  Guldstrimer  faldt, 
suser  en  kølig  Vind. 

Børnene  løber,  Døren  blir  lukt. 
Jeg  stirrer  fra  Skovens  Rand. 
Det  lufter  mod  Aften,  Solen  er  slukt, 
-  -  °g  Jeg  byggede  Huse  af  Sand. 


Af  det  Dybe 


AGNETE 


Der  pipper  en  Fugl  i  Skoven; 
det  lyder  som  Glas  imod  Glas. 
Langt  borte,  højt  oppe,  foroven 
gaar  Blæstens  brusende  Bas. 

Det  er  saa  stille  hernede, 
som  var  det  paa  Havsens  Bund. 
Skyggerne  rører  sig  sagte 
over  den  græssede  Grund. 

Skygger  og  Solstrejf  sig  spinde 
over  den  smalle  Sti  — 
det  er,  som  saae  jeg  langt  inde 
en  Kvinde  vandre  forbi. 

Og  er  det  mon  dig,  Agnete, 
der  søger  at  finde  frem 
til  Stien,  som  en  Gang  ledte 
dig  ned  til  Havmandens  Hjem? 

Den  liden  grøn  Sti,  som  førte 
dig  ned  under  Bølgen  blaa  . . . 
Ak,  vaagned  du  nu,  og  hørte 
du  Himmerigs  Klokker  gaa? 

Agneteliden  i  Lunde, 
jeg  søger  og  leder  som  du  — 
at  leve  paa  Havets  Bunde 
det  knuger  mit  Hjærte  itu ! 

Bølge,  ak  bær  mig  mod  Lyset, 
fra  Dybet  og  ind  under  0  — 
da  vil  jeg  i  Gensynsgyset 
gærne  paa  Strandbredden  dø! 


SAMTALE 


Vox  animae : 
Saa  er  da  alle  Blomsterdrømme  drømte, 
og  alle  bitre  Glædeskalke  tømte, 
og  alle  Haab  er  dømte,  er  fordømte. 

Og  Somrens  Guld  er  brugt,  og  slukt  dens 

Stjærner, 
og  længer,  længer  bort  sig  Dagen  fjærner, 
en  Dronning,  fulgt  af  lyse  Nætters  Tærner. 

Og  Taagen  græder  over  alle  Grene, 

og  gule  Pytter  staar  blandt  Gadens  Stene  — 

min  Gud,  min  Gud,  hvor  er  jeg  bleven  ene ! 

Vox  Dei : 
Ensom,  men  ikke  ene!  Der  er  mange, 
som  ogsaa  troede  paa  den  gamle  Slange 
og  lod  i  Livets  Rosenkrat  sig  fange. 

Ensom,  men  ej  forladt!  Se  op,  se  frem! 
Der  staar  en  Sol  bag  Horisontens  Bræm, 
og  naar  du  holder  ud,  du  kommer  hjem! 

Vox  animae : 
Der  er  ej  Sol  for  mig,  hvem  Livet  dømte, 
fordi  jeg  aldrig  håndled,  altid  drømte, 
fordi  i  Kampens  store  Stund  jeg  rømte. 

Mit  Liv  er  taaget,  glatte  mine  Veje, 

og  kort  og  angst  er  Hvilen  paa  mit  Leje, 

for  jeg  har  ødt  min  Sjæl  og  alt  mit  Eje. 

Vox  Dei: 
Der  er  for  dig  ej  jordisk  Skat  og  Trøst. 
Kun  kort  er  Hvilen  ved  et  fagert  Bryst. 
Til  Vé  sig  vender,  hvad  der  var  din  Lyst. 

Der  er  kun  Mig.  Jeg  bliver,  alting  døer. 
Alt  svinder  bort  som  Morgentaagens  Slør. 
Kun  Jeg  er  trofast,  nu  som  altid  før. 

I  Verdens  Hvirvelstorm,  i  Tidens  Flod 
min  Stjærne  staar  dér,  hvor  den  altid  stod, 
og  evigt  kysser  Hyrderne  min  Fod. 

Du  arme  Pilgrim,  træt  af  mange  Mile  — 

Jeg  er  dig  god,  som  Jeg  er  alle  god. 

Læg  paa  min  Krybbes  Straa  dig  trygt  til  Hvile 

og  plant  mit  Kors,  hvor  dine  Roser  stod  S 


GULE   BLADE 


Højsommer  er  det,  Juli.  Alt  er  grønt 
og  stærkt  og  frodigt.  Gyldne  Roser  flamme, 
og  Livet  svulmer,  stort  og  rigt  og  skønt. 
Men  over  hine  fjærne  Bakkekamme 

staar  tunge  Skyer  —  et  Uvejr  drager  frem 
og  sluger  Solen,  mørkner  By  og  Egn. 
En  Byge  slæber  som  et  Vaad  sin  Bræm 
og  fanger  Landet  under  Næt  af  Regn. 

En  Hvirvelstorm,  et  Haglvejr.  Vindver 

lukkes  — 
Folk  løber  hastigt  i  den  smalle  Gade  — 
jeg  ser,  hvor  Linden  piskes,  krænges,  dukkes. 

Et  Øs  af  Regn,  en  Skyllen  ned  af  Væde  . . . 
Saa  hofter  det.  Men  Plænens  grønne  Klæde 
er  strøet  med  Lindens  første  gule  Blade. 

VON  FERN  DIE  UHREN  SCHLAGEN 

EFTER    EICHENDORFF 


Der  slaar  et  Ur  langt  borte, 
først  fire  Slag,  saa  ét; 
Natlampen  brænder  døsigt, 
din  lille  Seng  staar  redt. 

Hør  Vinden,  hvor  den  klager 
det  er,  som  én,  der  græd  — 
det  er,  som  om  jeg  hørte 
en  Stemme,  tynd  og  spæd. 

Det  er,  som  stod  du  derude 
og  bankede  sagte  paa  — 
du  havde  dig  kun  forvildet, 
du  vilde  ej  fra  os  gaa  . . . 

Som  kunde  jeg  endnu  én  Gang 
favne  min  lille  Dreng 
og  bære  dig  endnu  en  Aften 
hen  til  din  lille  Seng  . . . 

Ak  Gud,  det  er  kun  Drømme, 
kun  Suk  af  Nattens  Vind! 
Længst  fandt  han  Vejen  hjemad 
og  fandt  i  Himlen  ind  ... 


PLATANERNES  SUSEN 


Paa  Højderne  udenfor  Bayonne,  udenfor 
det  gamle  Bayonne  . . . 

Vejen  er  bred,  haard  af  Skærver,  veltrom- 
let,  ren  efter  Regn,  god  at  gaa  paa. 

Det  suser  i  de  store  Plataner,  Solen  skin- 
ner, langt  ude  bag  det  grønne,  bakkede  Land 
lyser  Atlanterhavet  som  et  Sølvbaand.  Langt 
ude  bag  de  fjærneste  Træer  staar  Biarritz 
Fyr  som  en  Søjle  mod  Luften. 

Biarritz !  Jeg  gik  der  igaar  —  jeg  har  endnu 
broget  Grus  i  min  Lomme  fra  Stranden  der- 
ude ved  Fyret!  Nu  bryder  Brændingen  der- 
ude mod  Skærene !  Nu  tordner  Bølgerne  op 
om  Klipperne  og  splintres  og  risler  i  Sølv- 
bække ned  over  den  røde  Sten,  mens  Braad- 
søen  suger  tilbage  . . . 

Her  paa  Vejen  gaar  Børn  forbi  mig  fra 
Skole  og  nikker  til  mig. 

Smaapiger  i  tærnede  Forklæder  og  med 
smaa,  brunlakerede  Skolekurve  . . . 

(Missa  havde  saadan  en  Kurv,  da  hun  var 
syv  Aar  og  gik  i  Skole  nede  i  Rom, 

og  jeg  fulgte  hende  i  de  kolde,  romerske 
Vintermorgener,  og  vi  sagde  til  hinanden,  at 
„Spys"  var  ude,  og  at  „Spys"  bed  os  i  Fin- 
grene og  i  Øreflipperne)  . . . 


Jeg  vedbliver  at  gaa  henad  Vejen  udenfor 
Bayonne,  det  gamle  Bayonne  . . . 

Solen  skinner,  varmt  og  stikkende  som  før 
Uvejr, 

og  den  urolige  Blæst  fra  Atlanterhavet  su- 
ser over  mig  hen  gennem  Platanerne  . . . 

Ad  saadanne  Veje  gik  Viggo  Stuckenberg 
gærne  . . . 

Der  var  saadan  en  Vej  —  men  med  Popler, 
ikke  med  Plataner  —  forbi  det  Hus,  hvor  han 
boede. 

Han  og  Ingeborg  boede  der,  overfor  Sor- 
genfri Skov,  i  Lyngby  hjemme  i  Danmark. 

Hende  jordfæstede  de  hvor?  Et  Steds  paa 
den  anden  Side  af  Kloden  ...  Og  han  ligger 
længst  under  Stenen,  vi  satte  ham  paa  Nørre- 
bros Kirkegaard. 

Hvorfor  ligger  han  længst  dér? 

Hvorfor  gaar  jeg  —  levende  —  ad  en  Vej  i 
Frankrig,  under  blæsende  Træer,  og  bærer 
Mindet  om  ham  saa  bittert  og  dybt  i  mit 
Hjærte? 

Roser  lyser  i  Haverne,  Frugter  hænger 
halvmodne  blandt  blanke  Blade,  det  lugter  af 
Løg  og  Dild  ud  fra  Urtebedene. 

Foran  mig  gaar  et  Postbud,  ud  og  ind  af  de 
smaa  Huse  langs  Vejen,  bringer  Nyt,  bringer 
Sorg,  bringer  Glæde  —  saaer  det  altsammen 
som  Korn  langs  Vejen  . . . 

Verden  er  stor,  Verden  er  altid  ens.  Vejen 
ved  Sorgenfri,  Vejen  udenfor  Bayonne.  En 
enlig  Vandrer  —  Stuckenberg  den  Gang,  jeg 
idag.  Postbudet  ind  til  Villa  Vennely,  til  Villa 
Martinelle  . . . 

Det  er,  som  holdt  jeg  hele  mit  Liv  i  begge 
mine  sitrende  Hænder  . . . 

Og  ak  I  jeg  er  træt  af  de  lange  Vandringer 
hen  over  Jorden. 

Blaa  Italien,  blide  Frankrig,  rhingyldne 
Tyskland,  Farvel! 

Nu  længes  jeg  kun  efter  Vandringssom- 
merens  sidste  Dag  og  efter  Septembers  meje- 
de Marker  og  slagne  Enge  og  sorte,  fuld- 
modne Brombær  paa  Græsvolde,  vaade  af 
Høstmorgenens  Dugg! 


DØDENS   SKYGGER 


Som  Sneen  falder,  let  og  tyst, 
saa  er  det  med  den  Tid,  der  gaar 
den  drysser  stille,  Dag  for  Dag, 
og  før  vi  véd  det,  gik  et  Aar. 

Og  før  vi  véd  det,  gik  et  Aar, 
og  før  vi  véd  det,  gik  der  ti  — 
jeg  syntes,  jeg  var  ung  igaar, 
idag  min  Ungdom  er  forbi. 

Som  Lag  af  Sne,  der  falder  tæt, 
sig  sænker  stille  Aar  til  Aar  — 
og  sig  mig,  Spejl,  er  det  en  Plet 
af  Sne,  der  lyser  i  mit  Haar? 

Den  rinder  ud,  den  lange  Tid, 
de  svinder  bort,  de  mange  Aar  — 
om  føje  er  der  intet  mer, 
og  kun  min  Død  mig  forestaar. 

Ak,  salig  den,  hvis  Sjæl  paa  Trods 
af  Verdens  Løb  og  Støvets  Aar 
kan  tro  paa  Liv  for  sig  og  sit, 
som  da  han  stod  i  fejrest  Vaar! 

Ja,  salig  den,  hvis  Tro  holdt  ud, 
og  som  bag  Alderdommens  Sne 
og  Dødens  Vinter,   Gravens  Gru 
kan  tro,  han  skal  Livssolen  se ! 


AT  TRO 


At  tro  er  at  løfte  sit  Blik 

til  de  evige  Stjærner 

og  haabe  mod  Tvivl  og  vide  mod  Visdom, 

at  skjult  i  de  svimlende  Dybder 

vaager  der  En,  som  vogter  og  værner. 

At  tro  er  at  føle  en  Afgrund 

under  sit  Liv  og  sit  Virke  — 

en  Afgrund  af  Mørke,  en  Afgrund  af  Lys, 

et  Dyb  af  Jubel,  et  Dyb  af  Gys  — 

og  vandre  i  Hverdagens  Gader 

som  i  en  højtidelig  Kirke. 

LANGFREDAG 


Intet  Lys  og  ingen  Fred, 
alle  Stjærner  slukte, 
alle  Kærter  brændte  ned, 
alle  Himle  lukte. 

Graavejr  og  den  kolde  Vind 
isner  gennem  Sjælen, 
og  til  Hvile  for  min  Kind 
Skam-  og  Marterpælen. 

Svøbeslag  og  Svøbeord 
og  det  beske  Bæger  — 
ingen  paa  den  vide  Jord, 
der  mig  vederkvæger. 

Af  det  Dybe 

Ingen,  Herre,  uden  Du, 
uden  Du  og  Dine  — 
i  mit  Mørke,  i  min  Gru 
vil  Du  mig  velsigne. 

Lad  mig  i  Din  Nadversal 
Kalken  med  Dig  tømme, 
og  lad  i  Din  dybe  Kval 
min  ringe  Sorg  udstrømme. 

Da  vil  Du  mig  føre  frem. 
Fjærnt  fra  Nattesorgen 
skal  jeg  se  den  gyldne  Bræm 
af  Din  Paaskemorgen. 


JULEROSEN 


Barn  Jesus,  jeg  vil  bringe  Dig  en  Blomst! 

Men  ikke  Rosen  ...  Ak,  der  dufted  Roser 
saa  mangen  duggvaad  Sommermorgenstund  — 
der  dufted  Roser  i  min  Moders  Have. 

De  Roser  døde  med  min  bange  Ungdom. 
De  sidste  blomstrer  paa  to  fjærne  Grave. 

Barn  Jesus,  jeg  vil  skænke  Dig  en  Blomst! 

Men  ikke  Liljen  ...  Ak,  den  hvide  Lilje, 
som  aander  sødt  og  tungt,  naar  Torden  truer, 
naar  i  August  de  sorte  Nætter  luer 
af  tavse  Lyn,  der  smelter  Sind  og  Vilje. 

Barn  Jesus,  jeg  vil  skænke  Dig  en  Blomst! 

Men  ej  Septembers  duggede  Reseda, 
hvorom  de  sidste  gyldne  Bier  summer. 
Dens  Duft  er  altfor  god  og  ren  til  mig  . . . 
Jeg  sænker  Blikket,  sørger  og  forstummer. 

Barn  Jesus,  jeg  vil  skænke  Dig  en  Blomst 

og  vover  kun  at  vælge  Aarets  sidste, 
den  hvide,  blege,  født  af  Nat  og  Sne. 

Jeg  bryder  tøvende  de  skøre  Kviste 
og  samler  med  dem  al  mit  Hjærtes  Ve. 
Saa  maa  det  bære,  eller  det  maa  briste, 

om  Du  vil  naadig  til  min  Gave  sé! 


TO   DIGTE 

AF    GUIDO    RUBETTI 


I 

Esilio. 
Ak,  naar  jeg  tænker  paa  det  gamle  Hjem, 
og  at  jeg  har  forladt  det,  blot  af  Lyst 
til  Æventyr  og  fjærne,  fremmede  Lande  — 
da  kan  jeg  græde  som  et  lille  Barn 
og  skammer  mig  slet  ikke  ...  O  mit  Hjem, 
Vejen  er  lang  for  den,  som  har  forladt  dig, 
og  aldrig  mere  kommer  jeg  tilbage  . . . 

Aa  Mor,  hvad  gør  min  gode  Søster  nu? 
Er  hun  bedrøvet,  eller  beder  hun  for  mig 
som  den  Gang,  da  vi  begge  to  var  smaa  — 
da  bad  hun  altid  for  sin  lille  Broder  . . . 

Og  du,  Mor,  gaar  du  i  den  stille  Aften 
fra  Stue  til  Stue  i  det  store  Hus 
og  beder  sagte  med,  og  Graaden  sitrer 
i  Bønnen  og  i  din  Røst?  Aa,  husker  du,  Mor? 
„At  han  maa  blive  god  og  ren  og  from 
og  flittig  som  sin  Far  —  og  lykkelig  — 
det  give  Du,  o  Gud,  ham  af  din  Naade!" 

Det  var  din  Bøn,  o  Moder,  ved  min  Vugge . . . 
Ak  —  spotter  Gud  et  Moderhjærtes  Sukke? 


II 

//  vestitino. 

Den  lille  Dragt,  som  Mamma  syede  til  dig 
af  Silke  og  med  gyldent  Broderi, 
var  flammefarvet,  lyste  som  en  Lue  — 
et  Moderhjærte  luede  deri. 

Jeg  saae  saa  mangen  Nat,  at  hun  sad  bøjet 
og  nynned  stille,  mens  hun  Naalen  førte. 
Ved  Siden  af  stod  Vuggen,  hvor  du  sov. 
Dit  lille,  trygge  Aandedræt  hun  hørte. 

Saa  mange  Aar  er  siden  runden  hen. 
Du  gik  kun  fra  os,  blev  det  den  Gang  sagt  . . . 
Men  du  kom  aldrig  mere  hjem  igen  . . . 
Syntes  du  ikke  om  din  fine  Dragt? 

DEN  BARMHJÆRTIGE  SØSTER 


I 

Verden  til  Søsteren 
Der  maa  saa  mange  græde 
paa  denne  lyse  Jord  — 
saa  mørkt  et  Blomsterflor 
staar  om  hver  gylden  Glæde. 

Der  maa  saa  mange  lide 
i  Højenloft,  i  ringe  Vraa  — 
naar  Sorgen  banker  paa, 
det  kan  slet  ingen  vide. 

Der  maa  saa  mange  sukke 
paa  Broen  over  Dødens  Vand, 
og  Portene  til  Livets  Land 
hvert  Øjeblik  sig  lukke. 

Tak  være  den,  som  trøster, 
Tak  være  den,  der  kvæger 
og  rækker  som  en  Søster 
det  sidste  svale  Bæger. 

II 

Søsteren  taler , 
Verden  tvivler,  Verden  strider, 
fanger  aldrig  Hjærtefred. 
Stille  søger  mine  Fjed 
dem,  der  græder,  dem,  der  lider. 

Livet  ganger  brat  paa  Hæld, 
og  dets  Lys  med  Sol  bortrinder. 
Men  af  Jesu  Hjærtes  Væld 
strømmer  Dag,  som  aldrig  svinder. 


FORSTADSJUL 


Jul  i  de  lange  Gader 
derude  paa  Vesterbro     — 
Jul  i  hullede  Klæder 
og  uden  Strømper  og  Sko. 

Det  blæser  og  Vinden  isner 
op  fra  Kalvebodstrand  — 
det  regner,  og  over  Gaden 
staar  Pytter  af  gulbrunt  Vand. 

Det  fryser  —  de  lange,  lige 
Rækker  af  Huse  staa 
med  høje,  skumle  Facader, 
graa  imod  Himmelens  Graa. 

Den  triste  og  nøgne  Baggaard 
er  dyb  som  en  Brønd  og  sort  — 
et  udgaaet  Træ  i  et  Hjørne  — 
og  Træk  fra  den  aabne  Port  . . . 

Bag  alle  de  sorte  Ruder 
ikke  en  Blomst,  et  Gardin 
kun  paa  en  Snor  højt  oppe 
flagrer  lidt  vaade  Lin. 

Der  smutter  fra  Baghusdøren 
en  lille,  forkommen  Fyr  — 
vims  og  angst  og  forslagen  — 
et  sky  og  snu  lille  Dyr. 

Moer  har  sendt  ham  at  tigge, 
men  hvis  han  kan  se  sit  Snit, 
og  sér  Betjenten   det  ikke, 
rapser  han  ogsaa  lidt. 

Der  er  jo  saa  raat  derhjemme 
paa  Moders  Femtesals  Kvist  — 
lidt  knitrende  Ild  i  Ovnen 
gør  det  strax  mindre  trist. 

Saa  vandrer  han  ned  ad  Gaden 
sin  ensomme,  trofaste  Gang  — 
hen  over  de  Tusinder  Tage 
gaar  Telefontraadens  Sang. 

Det  er  i  de  mørke  Lande 
paa  Vester-  og  Nørrebro, 
saa  mange  smaa  Menneskeplanter 
blandt  haardeste  Stene  gro. 

Saa  mange  smaa  levende  Sjæle, 
der  aldrig  til  Lyset  kom  . . . 
Ak  I,  som  har  Hjærte  og  Ævne  — 
tag  dem  og  plant  dem  om! 


NYTAARSNAT 


EN  KORSVEJ 

Ahasverus 

(kommer,  sætter  sig  træt  paa  en  Sten  ved  Foden  af  en  Vejviser). 

Ak,  hvor  det  gør  godt,  et  Øjeblik 
at  hvile  de  vandremødige  Lemmer ! 
Fødderne  værker  ■ —  for  Brystet  det 

stemmer  . . . 
Det  er  blevet  sådan  en  hævdvunden  Skik, 
godkendt  paa  allerhøjeste  Sted, 
at  hvor  fire  Veje  hverandre  møde, 
har  jeg  Nytaarsnat  Lov  at  slaa  mig  ned  — 

saa  hviler  en  Stund  den  evige  Jøde! 

Hør,  hvor  den  larmer,  den  store  By  I 
Knald  og  Gnister  stiger  mod  Sky, 
korybantisk  de  fejrer  det  nye  Aars  Komme  — 
maaske  det  har  slugt  dem,  før  det  er  omme! 

Men  Natten  er  deres,  Midnattens  Time  . . . 
Jeg  gik  gennem  Gaderne,  saae  dem  stime, 
hørte  dem  raabe,  fornam  deres  Jubel  — 
Raketterne  strimede  Nathimlens  Kuppel. 
Jeg  gik  gennem  Larmen,  jeg  gik  forbi; 
bag  mig  forsvandt  de  sidste  Kaserner. 
Jeg  fandt  over  Marken  en  ensom  Sti, 
som  førte  herud  under  Nathimlens  Stjærner  — 
Himlens  alvorlige  Stjærner  . . . 

(Han  ser  op). 

Dybt  nede  i  Syd,  bag  Chausseens  Træer, 
staar  der  en  Stjærne  med  blaaligt  Skær  — 
Vinterens  Stjærne  heroppe  i  Nord, 
aldrig  ses  den  paa  Sommerens  Himmel  . . . 
Jeg  saae  den  højest  blandt  Stjærnernes  Vrimmel 
Nytaarsnat  ved  Nilen  ifjor  . . . 

Jeg  har  deroppe  saa  mange  Venner 
paa  Stjærnehimlen  —  jeg  kender  dem  — 
og  troer  næsten  ogsaa,  at  de  mig  kender 
og  tænker:  „Finder  han  aldrig  hjem, 
den  gamle  Mand,  som  vandrer  dernede 
Aarhundred  ud,  Aarhundred  ind, 
som  En,  der  er  gaaet  ud  for  at  lede 
efter  et  tabt,  et  kosteligt  Smykke?" 

Ak,  de  har  Ret,  hvis  de  tænker  saadan ! 
Jeg  leder  og  leder,  jeg  gamle  Mand  — 
leder  efter  Fred,  efter  Lykke! 

(Pause). 

Et  glædeligt  Nytaar,  et  godt  nyt  Aar 
ønsker  de  nu  hverandre  derinde. 
Skuddene  drøner,  og  Klokkerne  gaar, 
det  runger  fra  Raadhustaarnets  Tinde; 
svulmende  stiger  Larmen  mod  Sky  — 
Nytaaret  holder  sit  Indtog  i  By! 

Ja  vist  —  hos  mange  er  det  kun  en  Vane ! 
En  tankeløs  Skik!  Et  Ord  ved  et  Glas! 
Hr.  Laps,  Hr.  Døgenigt  og  Frøken  Flane 
kommer  den  Fest  ogsaa  vel  tilpas! 
Dem  er  det,  der  mest  nyder  Nytaarsglæderne 
-  med  Forstadspøblen  og  Bærmen  fra 

Stræderne. 

Men  er  der,  blandt  alle  de  Daarer  og  Taaber, 
Hvalpe  og  Bøller  og  Tøse  og  Tasker, 
blandt  Bægerklirren  og  Knald  af  Flasker 
ogsaa  dem,  som  virkelig  haaber, 
som  virkelig  venter,  virkelig  tror, 
at  iaar  skal  bringe  mer  end  ifjor 

og  —  hvad  det  tilsidst  kommer  an  paa  især  — 
at  de  selv  iaar  skal  bli'  mere  værd? 
Med  min  temmelig  lange  Erfaring  paa  Bagen 
fristes  jeg  til  at  se  skeptisk  paa  Sagen  . . . 

Men  se,  mens  jeg  snakker,  nærmer  sig 

Stunden. 
Tidernes  Engel  har  Luren  for  Munden. 
Snart  skal  det  lyde:  „Et  Aar  er  død! 
Det  nye  Aar  er  til  Verden  fød!" 
Saa  ofte  jeg  end  har  oplevet  Timen: 
mer  højtidsfuld  end  al  Klokkekimen 
er  mig  det  lille,  tørre  Knæk, 
naar  Uhret  Nytaarsnat  falder  til  Slag: 
—  om  nogle  Minuter  er  Aar  et  væk, 
og  et  nyt  rinder  op  med  den  nye  Dag! 

Da  er  det,  jeg  altid  maa  tænke  paa, 
at  én  Gang  skal  alle  Aar  forgaa, 
alle  Aar  blive  gamle  og  brugte, 
tilintetgjorte,  af  Fortiden  slugte, 
og  en  evig  Nytaarsdag  skal  oprinde  — 
om  ogsaa  vi  den  vil  glædelig  finde  ? 

Hvo  véd,  ak,  hvo  véd?  —  O  Stad  derinde, 
hvor  mange  af  os  vil  Naade  finde  ? 


60 


Naar  Dommedagsuhret  én  Gang  slaar  — 
hvor  mange  af  os  for  Dommen  bestaar? 
Naar  det  store  Nytaarsgry  bryder  frem, 
hvor  mange  af  os  har  funden  hjem, 
hvor  mange  kan  efter  Natten  og  Sorgen 
ønske  hinanden  en  glædelig  Morgen? 

Det  Spørgsmaal  grubler  jeg  altid  paa, 
naar  jeg  hører  Nytaarsklokkerne  gaa. 
Den  Gaade  ligger  mig  tungt  paa  Sinde, 
hver  Gang  jeg  ser  Nytaarsmorgenen  rinde. 

(Tavshed.  Fra  Staden  lyder  fjærnt  tolv  stærke  Slag.  Derpaa  et  mæg- 
tigt Glædesudbrud  og  opstigende  Fyrværkeri.    Ahasverus  rejser  sig.) 

Min  Hvile  er  omme.  Atter  af  Sted ! 

Over  Jorden  ud,  omkring  Jorden  rundt! 

Døje  Hede  og  Kulde,  Godt  og  Ondt, 

til  næste  Nytaar  giver  mig  Fred. 

Og  altid  gruble  paa  samme  Gaade: 

om  Verden  —  som  Jorden  —  kun  gaar  i  en 

Ring, 
Aar  efter  Aar  de  samme  Sving, 
ad  samme  Bane,  paa  samme  Maade  — 
eller  om  Mennesket  virkelig  stiger 
ad  Aarene  op  mod  de  evige  Riger? 

(Han  fjærner  sig  ud  over  Marken,  indtil  hans  høje  sorte  Skyggerids 

synes  at  blive  borte  mellem  Stjærnerne.) 

Af  det  Dybe  5 

PALUDAN-MOLLER 


I 

Her  har  han  vandret, 

her  i  de  krogede  Gader. 

Meget  er  ikke  forandret. 

Med  sorte  og  smudsige  Ruder 

luder  endnu  de  brøstfældige  gamle  Fagader. 

Her,  hvor  bestandig  det  regner, 

gik  han,  den  fine  og  blide. 

Sé,  hvor  hans  hvide 

Ansigt  i  Omrids  sig  tegner 

skarpt  imod  Regnaftnens  Graa, 

sé  ham  ad  Fortovet  gaa 

og  for  den  sorte  Katrine,  den  lyse  Eline 

vige  beskedent  til  Side. 

Her  har  han  levet, 
her,  hvor  fra  Kippe  og  Kælder 
Uhumskhed  stiger. 
Her  har  han  skrevet, 
drømt  sig  de  reneste  Riger, 
digtet  en  Verden,  hvor  Sollys  og  Salighed 

vælder. 


II 

Her  har  han  levet  i  Kødet  —  men  ikke  hans 

Aand. 
Løst  var  hans  Tanke  af  alle  de  jordiske 

Baand, 
svæved  i  Rummet 

højt,  hvor  alt  Jordisk  i  Tavshed  og  Lys  er 

forstummet. 

Ung  fandt  han  Vej  til  Olymp,  og  han  blev  der 

for  stedse. 
Ilden,  der  gløded  hans  Sjæl,  var  fra  Gudernes 

Esse. 
Al  hans  Forlængsel 
var  at  befries  fra  Jordlivet  som  fra  et 

Fængsel. 

Musen  ham  førte  som  Yngling  til  Helikons 

Danse, 

og  om  hans  Pande  usynlig  laa  Laurernes 

Kranse. 

Guden,  der  dræber 

Marsyas,  aandede  paa  ham  med  hellige 

Læber. 

Lad  kun  Satyrer  og  Fauner  og  Nymfernes 

Skarer 
rase  i  Skovmørket !  Hvem  Citharøden  bevarer 
svimmel  ej  daaner; 

kølig  og  dagklar  og  ren  staar  Skjalden,  hvor 
Himmelen  blaaner. 

Himmel  er  over  hans  Hoved  og  Himmel  i 

Sjælen. 
Jordlivets  Slanger  kan  stinge  Helten  i  Hælen; 
Dødsbaalets  Flammer 

lutrer  for  Slakker,  læger  for  Saar  og  for 

Skrammer. 

Tiden  og  Verden  han  skued  og  vejed  og 

dømte, 

saae,  hvor  vi  alle  fra  Kampen  og  Fanerne 

rømte, 

saae,  hvor  vi  svigted  — 

Adam,  din  Sjæls  Forlis  til  et  Epos  blev  digtet ! 

Thi  bag  Parnas  der  knejser  en  højere  Tinde. 
Lynet  og  Lyset  fra  Sinai  saae  Digteren 

skinne; 


65 


Lovordets  Tavler 

flammer  og  dømmer  en  Slægt,  som  kun  æder 

og  avler. 

Længst  det  ham  tyktes,  at  Verden  var  moden 

til  Dommen. 
Se  dog  —  i  Sol  og  i  Maane  er  Tegnene 

kommen ! 
Tidernes  Runer 
varsler,  at  snart  skal  vi  høre  de  sidste 

Basuner. 

Alt  er  forgængeligt  —  Rigdom  og  Elskov  og 

Ære! 

Bedre  er  Dødsrigets  Fred  end  i  Verden  at 

være. 

Venus,  din  Varme 

glemmes  saa  dybt  i  Persefones  kølige  Arme. 


ANIMA  BENEDETTA 

EFTER  JACOPONE  DA   TOD1 


O  Sjæl,  som  er  velsignet 
af  Herren  i  det  Høje, 
opløft  til  Jesu  Kvide 
dit  taarefyldte  Øje. 

Se  Herrens  hellige  Fødder 
til  Korsets  Planke  naglet 
og  sé  hans  rene  Legem 
af  Vunder  overhaglet. 

Se  Hænderne,  der  en  Gang 
dig  skabte  —  magtesløse 
og  naglegennemstungne 
til  Frelse  for  Fortabte. 

Og  se  det  hellige  Hoved, 
det  skønneste,  der  fandtes, 
ak  se  det  tornekranset 
og  ganske  overblodigt. 

Se  Saaret  i  hans  Side 

og  Blodet,  som  udstrømmer  — 

se  alt,  han  maatte  lide, 

at  Gud  dig  ikke  dømmer. 

Og  Hjærtet,  gennemstunget, 
ak,  af  saa  dyb  en  Vunde 
at  frelse  hele  Verden, 
som  ligger  i  det  Onde. 

Græd,  at  han  maatte  lide 
paa  Korset  for  vor  Glæde  — 
græd,  Sjæl,  som  Gud  har  signet ! 
Det  er  dig  godt  at  græde. 


CUPIO  DISSOLVI 

EFTER  GAMILLA  BATTISTA  VARANI 


Hvor  end  jeg  færdes,  kun  paa  et  jeg  tænker : 
Hvo  giver  vel  mit  unge  Hjærte  Fred? 
Nedbøjet  gaar  jeg,  lagt  i  tunge  Lænker, 
og  Sorgen  følger  alle  mine  Fjed. 
En  Daare,  der  i  jordisk  Lyst  sig  sænker ! 
og  Verdens  Glans  og  Pragt  jeg  ledes  ved. 
Kun  eet  Sted  er  der  Lys  og  Trøst  og  Varme  — 
Ak,  Jesus  —  og  det  er  i  Dine  Arme! 

Dit  Aasyn  ene  kan  min  Smerte  lindre, 
i  Lys  og  Sødme  klæder  Du  min  Sjæl! 
Du,  Herre,  tænder  Glæden  i  mit  Indre 
og  træder  Sorgens  Drage  under  Hæl. 


Du  lader  alle  Haabets  Stjærner  tindre, 
gør  Hjærtet  modigt,  Tanken  karsk  og  sæl  — 
Ak,  Herre,  vær  i  alt  mit  Liv  til  Stede, 
saa  jeg  kan  leve  trygt  og  dø  med  Glæde ! 

Et  gad  jeg  vide,  Gud  og  Herre  kære, 
om  mine  hede  Bønner  ej  Dig  krænker  ? 
Og  jeg  gad  vide,  om  med  Ret  jeg  tænker, 
at  blot  jeg  venter,  vil  Du  hos  mig  være? 
Thi  i  den  bitre  Død  min  Sjæl  Du  sænker, 
og  lidt  det  vilde  stemme  med  Din  Ære, 
om  aldrig  Dagen  kom,  da  Du  mig  henter  . . . 
Husk,  Tiden  falder  lang  for  den,  som  venter ! 

Du  ved,  o  Herre,  at  jeg  er  Dig  tro, 

Du  ved,  at  Dag  og  Nat  til  Dig  jeg  stunder. 

Ak,  Herre,  saa  lad  ej  min  Sjæl  gaa  under; 

i  Verden  har  jeg  ingen  Rist  og  Ro, 

thi  kun  paa  Dig  til  hver  en  Tid  jeg  grunder. 

Din  Vilje  ske  —  men  jeg  kan  ikke  tro, 

og  jeg  forstaar  ej,  at  det  kan  Dig  glæde, 

at  se  mig  gaa  paa  Jorden  her  og  græde ! 

Hvis  ikke  Blusel  bandt  min  Jomfrumund, 
jeg  vilde  sige  Dig  et  lønligt  Ord : 

„Mit  Hjærte,  det  er  Dit  i  hver  en  Stund!" 
Da  ynkedes  Du  vist  af  Hjærtens  Grund 
og  tog  mig  bort  fra  denne  tomme  Jord. 
Thi  kun  hos  Dig,  hos  Dig  min  Længsel  boer 
og  —  tør  jeg  sige  det  med  bange  Læber? 
at  til  Din  Mund,  Dit  Kys  min  Længsel  stræber ! 

Kan  hænde,  andre  tror,  jeg  har  Dig  kær; 
de  ser  min  Andagt,  ser  min  Fromheds  Taare. 
Jeg  ved,  o  Herre,  det  er  intet  værd 
at  græde  rørt,  og  dog  Dit  Hjerte  saare. 
Der  er  kun  Plads  for  Helte  i  Din  Hær, 
Du  vender  Ryggen  til  den  fejge  Daare, 
som  møder  op  blandt  Dine  tapre  Venner 
og  dog  vil  være  tvende  Herrers  Tjener. 

Een  Naade,  milde  Herre,  Du  mig  unde, 
og  gør  saa  ellers  med  mig,  hvad  Du  vil : 
opflam  til  Kærlighed  mit  Hjærtes  Grunde, 
at  det  for  evigt  Dig  maa  høre  til. 
Aa,  jeg  er  lunken,  snar  kun  til  det  Onde, 
mens  Du,  o  Herre,  ser  taalmodigt  til. 
Skænk  mig  Din  Naade,  til  mit  Blik  skal  briste, 
saa  jeg  maa  tjene  trofast  til  det  sidste ! 

Til  ingen  anden  Ting  mit  Hjærte  trænger 

end  elske  Dig  og  være  helt  Din  Brud. 

O  gode  Jesus,  slet  alt  andet  ud, 

saa  kun  ved  Dig  min  Sjæl,  min  Tanke  hænger. 

Og  som  en  gammel  Klædning  bort  jeg  slænger 

mig  selv,  mit  jeg,  og  er  kun  Dig,  min  Gud ! 

Ak,  lad  tilintetgjort  i  denne  Lue 

mig  snart  Dit  skønne,  hellige  Aasyn  skue ! 


DANMARK 


En  Bondestue  staar  bygt  i  Nord, 
saa  yderligt  paa  Europas  Jord. 

Hav  i  Oster  og  Hav  i  Vest. 

Fra  Hav  til  Hav  gaar  den  susende  Blæst. 

Paa  Stranden,  hvor  Bølgerne  evigt  gaa, 
ligger  der  fuldt  af  Skaller  smaa. 

Bag  Stuen  ligger  en  Have  i  Læ, 
ligger  der  Marker  med  Korn  og  Kræ. 

Om  Stuen  løfter  sig  lyse  Bøge 
og  Egepurrer,  som  Storme  krøge. 

Solen  skinner  i  Stuen  ind, 
lyser  i  blanke  Stob  af  Tin. 

Malede  Skabe  langs  Væggen  staa 
med  røde  Roser  og  Liljer  blaa. 

Paa  Bordet  dufter  Reseda  i  Krus, 
fylder  med  Sødme  det  hele  Hus. 

Glad  til  Arbejd  gaar  Mand  og  Kvinde; 
Børnene  leger  ude  og  inde. 

Hvad  hedder  det  Hus  ved  Nordenstrand? 
Danmark  er  det,  vort  Fædreland! 

Signe  den  Gud,  som  Landet  os  gav, 
vor  Stue  Østen  og  Vesten  for  Hav ! 


GYLDENDALSKE 

